62021CJ0636
HOTĂRÂREA CURȚII (Camera a treia)
8 iunie 2023 (
*1
)
„Trimitere preliminară – Agricultură – Organizarea comună a piețelor – Regulamentul (UE) nr. 1308/2013 – Articolul 220 – Măsuri de sprijinire a pieței legate de boli ale animalelor – Regulamentul de punere în aplicare (UE) 2019/1323 – Măsurile excepționale de sprijinire a pieței pentru sectorul ouălor și cel al cărnii de pasăre în Italia – Reglementare națională – Condiții de acordare a unui ajutor – Operatori agricoli în activitate pe piața în cauză la data depunerii cererii – Marja de apreciere a statelor membre”
În cauza C‑636/21,
având ca obiect o cerere de decizie preliminară formulată în temeiul articolului 267 TFUE de Consiglio di Stato (Consiliul de Stat, Italia), prin decizia din 13 octombrie 2021, primită de Curte la 15 octombrie 2021, în procedura
NN
împotriva
Regione Lombardia,
CURTEA (Camera a treia),
compusă din doamna K. Jürimäe, președintă de cameră, domnii M. Safjan, N. Piçarra, N. Jääskinen și M. Gavalec (raportor), judecători,
avocat general: doamna L. Medina,
grefier: domnul A. Calot Escobar,
având în vedere procedura scrisă,
luând în considerare observațiile prezentate:
–
pentru NN, de E. Barilà, avvocato;
–
pentru Regione Lombardia, de S. Gallonetto, A. Santagostino și M. Tamborino, avvocate;
–
pentru guvernul italian, de G. Palmieri, în calitate de agent, asistată de E. Feola, avvocato dello Stato;
–
pentru Comisia Europeană, de A. C. Becker și F. Moro, în calitate de agenți,
având în vedere decizia de judecare a cauzei fără concluzii, luată după ascultarea avocatului general,
pronunță prezenta
Hotărâre
1
Cererea de decizie preliminară privește interpretarea articolului 220 din Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO 2013, L 347, p. 671) și a Regulamentului de punere în aplicare (UE) 2019/1323 al Comisiei din 2 august 2019 privind măsurile excepționale de sprijinire a pieței pentru sectorul ouălor și al cărnii de pasăre în Italia (JO 2019, L 206, p. 12).
2
Această cerere a fost formulată în cadrul unui litigiu între NN, un agricultor din sectorul avicol, pe de o parte, și Regione Lombardia (regiunea Lombardia, Italia), pe de altă parte, în legătură cu respingerea cererii formulate de NN pentru acordarea unor ajutoare financiare.
Cadrul juridic
Dreptul Uniunii
Regulamentul nr. 1308/2013
3
Articolul 220 din Regulamentul nr. 1308/2013, în versiunea aplicabilă litigiului principal, intitulat „Măsuri privind bolile animalelor și pierderea încrederii consumatorilor ca urmare a existenței unor riscuri pentru sănătatea publică, a animalelor sau a plantelor”, prevede:
„(1)   Comisia [Europeană] poate adopta acte de punere în aplicare prin care se iau măsuri excepționale de sprijin pentru piața afectată pentru a lua în considerare:
(a)
restricțiile asupra schimburilor comerciale din interiorul Uniunii și asupra celor cu țările terțe, care pot rezulta din aplicarea măsurilor de combatere a răspândirii bolilor la animale și
(b)
grave perturbări ale pieței legate direct de o pierdere a încrederii consumatorilor ca urmare a unor riscuri pentru sănătatea publică, a animalelor sau a plantelor și a riscurilor de boli ale plantelor.
Respectivele acte de punere în aplicare se adoptă în conformitate cu procedura de examinare menționată la articolul 229 alineatul (2).
(2)   Măsurile prevăzute la alineatul (1) se aplică tuturor sectoarelor următoare:
[…]
(e)
ouă;
(f)
carne de pasăre.
Măsurile prevăzute la alineatul (1) primul paragraf litera (b), legate de pierderea încrederii consumatorilor ca urmare a riscurilor pentru sănătatea publică sau cea a plantelor, se aplică de asemenea tuturor celorlalte produse agricole, cu excepția celor menționate în anexa I partea XXIV secțiunea 2.
Comisia este împuternicită să adopte, în conformitate cu procedura de urgență menționată la articolul 228, acte delegate prin care se extinde lista produselor menționate în primele două paragrafe ale prezentului alineat.
(3)   Măsurile prevăzute la alineatul (1) sunt luate la cererea statului membru în cauză.
(4)   Măsurile prevăzute la alineatul (1) primul paragraf litera (a) pot fi luate numai dacă statul membru în cauză a luat măsuri veterinare și sanitare pentru a permite stoparea rapidă a bolilor animalelor și doar în măsura necesară și pe durata strict necesară pentru sprijinirea acestei piețe.
(5)   Uniunea asigură o finanțare parțială echivalentă cu 50 % din cheltuielile suportate de statele membre pentru măsurile prevăzute la alineatul (1).
[…]
(6)   Statele membre se asigură de faptul că, dacă producătorii contribuie la cheltuielile suportate de statele membre, acest lucru nu conduce la denaturarea concurenței dintre producătorii din diferite state membre.”
Regulamentul de punere în aplicare 2019/1323
4
Considerentele (3), (4), (6) și (10) ale Regulamentului de punere în aplicare 2019/1323 au următorul cuprins:
„(3)
[…] Italia a adoptat măsuri de combatere, monitorizare și prevenire și a stabilit zone de protecție și de supraveghere (denumite în continuare «zonele reglementate») în conformitate cu Deciziile de punere în aplicare […] ale Comisiei.
(4)
Italia a informat Comisia că măsurile sanitare și veterinare necesare care au fost aplicate pentru limitarea și oprirea răspândirii bolii au afectat un număr foarte mare de operatori și că respectivii operatori au suferit pierderi de venituri care nu sunt eligibile pentru a beneficia de contribuție financiară din partea Uniunii în conformitate cu Regulamentul (UE) nr. 652/2014 al Parlamentului European și al Consiliului [din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (JO 2014, L 189, p. 1)]
[…]
(6)
Ca urmare a măsurilor veterinare și de sănătate animală menționate la considerentul 3, perioadele de vid sanitar au fost prelungite, introducerea păsărilor a fost interzisă, iar deplasările au fost limitate la exploatațiile de toate tipurile de păsări de curte din zonele reglementate […]. Au fost vizate [în special specia] […] Gallus domesticus. Acest fapt a dus la o pierdere de producție de ouă de incubație, ouă de consum, animale vii și carne de pasăre în aceste exploatații. Prin urmare, este adecvat să se compenseze pierderile legate de distrugerea și prelucrarea ouălor, precum și cele legate de animalele neproduse, de creșterea mai îndelungată sau de reformare.
[…]
(10)
Amploarea și durata măsurilor excepționale de sprijinire a pieței prevăzute în prezentul regulament ar trebui să se limiteze la ceea ce este strict necesar pentru sprijinirea pieței. În special, măsurile excepționale de sprijinire a pieței ar trebui să se aplice numai producției de ouă și păsări de curte din exploatațiile situate în zonele reglementate și pe durata măsurilor veterinare și de sănătate animală stabilite în dreptul Uniunii și în legislația italiană relevante pentru cele 45 de focare de gripă aviară înalt patogenă confirmate între 1 octombrie 2017 și 30 iunie 2018 și pentru zonele reglementate respective.”
5
Potrivit articolului 1 din acest regulament:
„Uniunea asigură o cofinanțare echivalentă cu 50 % din cheltuielile suportate de Italia pentru a sprijini piața ouălor de incubație, a ouălor de consum și a cărnii de pasăre, grav afectată de cele 45 de focare de gripă aviară înalt patogenă de subtipul H 5 care au fost identificate și notificate de Italia între 1 octombrie 2017 și 30 iunie 2018.”
6
Articolul 2 din regulamentul menționat prevede:
„Cheltuielile suportate de Italia sunt eligibile pentru cofinanțare din partea Uniunii numai:
(a)
pe durata aplicării măsurilor veterinare și de sănătate animală menționate în legislația Uniunii și în legislația italiană enumerate în anexă și pentru perioada menționată la articolul 1 și
(b)
pentru acele exploatații avicole care au făcut obiectul unor măsuri veterinare și de sănătate animală și care sunt situate în zonele [reglementate], precum și
(c)
dacă au fost plătite de Italia către beneficiari până la 30 septembrie 2020 cel târziu. Articolul 5 alineatul (2) din Regulamentul delegat (UE) nr. 907/2014 [al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO 2014, L 255, p. 18)] nu se aplică; și
(d)
dacă, pentru perioada menționată la litera (a), animalul sau produsul nu a beneficiat de vreo compensație din ajutoare de stat sau din asigurări și nu a fost primită, pentru animalul sau produsul în cauză, nicio contribuție financiară din partea Uniunii în temeiul Regulamentului (UE) nr. 652/2014.”
7
Articolul 3 alineatul (1) litera (b) din același regulament prevede:
„(1) Cuantumul maxim al cofinanțării din partea Uniunii este de 32147498 [de euro], detaliat după cum urmează:
[…]
(b)
pentru pierderile legate de ajustarea perioadei de creștere din cauza interdicției de transfer în zonele reglementate, se aplică următoarele [sume forfetare] per animal […]”
8
Articolul 4 din Regulamentul de punere în aplicare 2019/1323 prevede:
„Italia efectuează controale administrative și fizice în conformitate cu articolele 58 și 59 din Regulamentul (UE) nr. 1306/2013 al Parlamentului European și al Consiliului.
Italia verifică în special:
(a)
eligibilitatea solicitantului care depune cererea de sprijin;
b)
pentru fiecare solicitant eligibil: eligibilitatea, cantitatea și valoarea pierderii reale de producție;
(c)
faptul că niciun solicitant eligibil nu a primit finanțare din nicio altă sursă pentru a compensa pierderile menționate la articolul 2 din prezentul regulament.
Pentru solicitanții eligibili pentru care controalele administrative sunt finalizate, ajutorul poate fi plătit fără a se aștepta efectuarea tuturor controalelor, în special a celor privind solicitanții selectați pentru controale la fața locului.
În cazul în care eligibilitatea unui solicitant nu este confirmată, ajutorul se recuperează și se aplică sancțiuni.”
Dreptul italian
9
În temeiul Regulamentului de punere în aplicare 2019/1323, Ministro delle Politiche agricole alimentari e forestali (ministrul politicilor agricole, alimentare și forestiere) a adoptat Decreto ministeriale n. 383/2020 del 15 gennaio 2020 (Decretul ministerial nr. 383/2020 din 15 ianuarie 2020), privind „Normele de aplicare a Regulamentului de punere în aplicare (UE) 2019/1323 privind măsuri excepționale de sprijinire a pieței pentru sectorul ouălor și cel al cărnii de pasăre în Italia” (GURI nr. 55 din 4 martie 2020). Articolul 2 alineatul 1 din acest decret ministerial are următorul cuprins:
„1.   Sunt considerate măsuri excepționale de sprijinire a pieței avicole italiene, în sensul articolului 220 din Regulamentul nr. 1308/2013, intervențiile menționate la articolul 3 alineatul (1) din Regulamentul de punere în aplicare (UE) 2019/1323.”
10
Potrivit articolului 3 din decretul ministerial menționat, intitulat „Identificarea beneficiarilor”:
„Pot formula o cerere pentru a beneficia de compensarea prejudiciilor următoarele persoane:
a)
exploatațiile de producție a ouălor de incubație;
b)
exploatațiile de producție de pui (incubatoare);
c)
exploatațiile de creștere a puicuțelor, a păsărilor ouătoare și a păsărilor de carne din speciile prevăzute la articolul 1;
d)
centrele de ambalare a ouălor.”
11
Articolul 4 din același decret ministerial prevede:
„1.   Persoanele care doresc să beneficieze de ajutoarele menționate în prezentul decret depun o cerere la agenția de plată agreată competentă teritorial, în funcție de sediul legal al întreprinderii.
2.   În scopul acordării ajutoarelor, solicitanții trebuie să demonstreze prejudiciile suferite ca urmare a punerii în aplicare a măsurilor sanitare instituite pentru a limita epidemia de gripă aviară înalt patogenă de subtipul H 5 în perioada cuprinsă între 1 octombrie 2017 și 30 iunie 2018.
[…]
4.   Cererile sunt însoțite de declarațiile persoanelor interesate și sunt susținute prin documentația ad‑hoc de natură să demonstreze caracterul justificat al cererilor formulate. Aceste documente pot fi constituite din registrele oficiale deținute de exploatații sau din orice alt document contabil, sanitar sau comercial specific aflat în posesia exploatațiilor respective.”
Acțiunea principală și întrebarea preliminară
12
NN era proprietarul a trei exploatații avicole situate în Italia. În urma măsurilor privind restricțiile sanitare adoptate din cauza epidemiei de gripă aviară, NN a trebuit să își suspende activitatea de la 10 decembrie 2017 până la 26 decembrie 2017 în două dintre aceste exploatații și de la 29 octombrie 2017 până la 26 decembrie 2017 în ultima dintre acestea. Însă, din cauza vârstei sale avansate, la 4 noiembrie 2019, el a cedat toate aceste exploatații fiilor săi.
13
La 10 aprilie 2020, NN a depus la agenția de plată regională pentru Lombardia o cerere de ajutoare, în temeiul Decretului ministerial nr. 383/2020, pentru aceste trei exploatații ca urmare a prejudiciilor cauzate de gripa aviară.
14
Prin Decretul nr. 1419/2020, Regione Lombardia (regiunea Lombardia) a refuzat să îi acorde lui NN ajutoarele pentru motivul că nu avea calitatea de „beneficiar” în sensul Decretului ministerial nr. 383/2020, întrucât nu deținea nicio exploatație avicolă la data depunerii cererii menționate.
15
NN a formulat o acțiune împotriva acestui decret la Tribunale amministrativo regionale per la Lombardia (Tribunalul Administrativ Regional pentru Lombardia, Italia), care a respins această acțiune prin hotărârea nr. 59/2021.
16
Această instanță a apreciat că măsura de sprijin prevăzută de Regulamentul de punere în aplicare 2019/1323 ar trebui înțeleasă ca reprezentând o măsură destinată să susțină în esență piața în cauză și, prin urmare, numai operatorii care sunt în activitate la data cererii de sprijin vizate de această piață. Instanța a apreciat că obiectivul urmărit de această măsură de sprijin nu este deci acela de a despăgubi agricultorii care au suferit în trecut prejudiciile avute în vedere, ci de a sprijini întreprinderea în cauză, inclusiv prin intermediul rambursării pierderilor pe care le‑a suferit. Potrivit instanței amintite, acest lucru presupune în mod necesar ca exploatația în discuție să își desfășoare încă activitatea la acea dată.
17
La 19 martie 2021, NN a formulat o cale de atac împotriva acestei hotărâri la Consiglio di Stato (Consiliul de Stat, Italia), instanța de trimitere, invocând faptul că hotărârea contravine dreptului Uniunii, și anume articolului 220 din Regulamentul nr. 1308/2013, precum și Regulamentului de punere în aplicare 2019/1323.
18
Instanța de trimitere arată că trebuie să se stabilească dacă măsura de sprijin prevăzută de reglementarea Uniunii trebuie înțeleasă ca fiind o măsură de despăgubire pentru daunele suferite de care beneficiază agricultorul care a suferit un prejudiciu, chiar dacă nu mai era proprietarul exploatației la data depunerii cererii de sprijin, sau dacă această măsură de sprijin urmărește exclusiv susținerea pieței în cauză și se adresează numai producătorilor activi pe această piață la data respectivă.
19
Această instanță consideră că conținutul reglementării Uniunii nu este lipsit de ambiguitate în ceea ce privește condițiile subiective impuse pentru acordarea ajutorului în discuție. În această privință, instanța arată că, în ipoteza în care măsurii în cauză ar trebui să i se recunoască prioritar o funcție pur compensatorie, ar putea rezulta din aceasta un efect de denaturare dacă ar trebui excluse din sfera beneficiarilor persoanele cărora le‑au fost cedate exploatațiile, și anume proprietarii actuali ai exploatațiilor care formează împreună piața care trebuie susținută.
20
În aceste condiții, Consiglio di Stato (Consiliul de Stat) a hotărât să suspende judecarea cauzei și să adreseze Curții următoarea întrebare preliminară:
„Articolul 220 din Regulamentul (UE) nr. 1308/2013 […] și Regulamentul de punere în aplicare (UE) 2019/1323 […] se opun unei reglementări naționale (precum cea din Decretul nr. 383/2020 […]), interpretată și aplicată astfel încât să limiteze accesul la măsurile compensatorii pentru prejudiciile cauzate de gripa aviară numai la exploatațiile care nu și‑au încetat activitatea la data introducerii cererii?”
Cu privire la întrebarea preliminară
21
Prin intermediul întrebării formulate, instanța de trimitere solicită în esență să se stabilească dacă articolul 220 din Regulamentul nr. 1308/2013 coroborat cu Regulamentul de punere în aplicare 2019/1323 trebuie interpretat în sensul că se opune unei reglementări naționale interpretate și aplicate astfel încât să limiteze sfera beneficiarilor măsurilor de sprijin prevăzute de acest al doilea regulament numai la operatorii agricoli aflați încă în activitate în sectorul avicol la data depunerii cererii de sprijin.
22
Cu titlu prealabil, trebuie arătat că articolul 220 din Regulamentul nr. 1308/2013 prevede la alineatul (1) posibilitatea Comisiei de a adopta acte de punere în aplicare a măsurilor excepționale de sprijin pentru piața afectată pentru a lua în considerare: a) restricțiile care pot rezulta din aplicarea măsurilor de combatere a răspândirii bolilor la animale și b) grave perturbări ale pieței legate direct de o pierdere a încrederii consumatorilor. Alineatul (4) al acestui articol precizează că măsurile prevăzute la alineatul (1) primul paragraf litera (a) pot fi luate doar în măsura necesară și pe durata strict necesară susținerii acestei piețe.
23
Prin adoptarea Regulamentului de punere în aplicare 2019/1323, au fost luate măsuri excepționale de sprijinire a pieței pentru sectorul ouălor și cel al cărnii de pasăre în Italia, în sensul articolului 220 alineatul (1) litera (a) din Regulamentul nr. 1308/2013.
24
Articolul 2 din Regulamentul de punere în aplicare 2019/1323 definește cheltuielile suportate de Republica Italiană în cadrul măsurilor de sprijin adoptate în conformitate cu Regulamentul nr. 1308/2013 și care sunt eligibile pentru cofinanțarea din partea Uniunii menționată la articolul 1 din Regulamentul de punere în aplicare 2019/1323. În special, din articolul 2 litera (b) din acest regulament rezultă că sunt eligibile pentru aceste măsuri de sprijin acele exploatații avicole care au făcut obiectul unor măsuri veterinare și de sănătate animală situate în zonele menționate în legislația Uniunii și în legislația Republicii Italiene enumerate în anexa la același regulament. Conform articolului 4 din regulamentul menționat, revine autorităților italiene sarcina de a verifica în special eligibilitatea solicitantului care depune o cerere de sprijin.
25
Or, este necesar să se constate că, potrivit condițiilor de admisibilitate definite la articolul 2 din Regulamentul de punere în aplicare 2019/1323, acest regulament nu precizează dacă, astfel cum impune reglementarea italiană, acest solicitant trebuie să fie în activitate la data depunerii cererii de sprijin.
26
Întrucât această obligație nu rezultă din dreptul Uniunii, ea ține de marja de apreciere a statelor membre. O astfel de cerință nu poate aduce însă atingere obiectivelor urmărite de reglementarea în cauză a Uniunii și principiilor generale de drept al Uniunii (a se vedea în acest sens Hotărârea din 17 decembrie 2015, Szemerey, C‑330/14, EU:C:2015:826, punctul 42, și Hotărârea din 7 aprilie 2022, Avio Lucos, C‑116/20, EU:C:2022:273, punctul 72).
27
În consecință, se impune să se determine care sunt obiectivele urmărite de Regulamentul nr. 1308/2013 și de Regulamentul de punere în aplicare 2019/1323.
28
În această privință, referitor la Regulamentul nr. 1308/2013, acesta urmărește un obiectiv general care constă, astfel cum reiese din considerentul (10) al acestuia, în prevederea unei serii de măsuri de intervenție și de sprijin al pieței pentru a stabiliza piețele și a garanta comunității agricole un nivel de viață decent.
29
În ceea ce privește obiectivul urmărit de Regulamentul de punere în aplicare 2019/1323, care pune în aplicare articolul 220 alineatul (1) litera (a) din Regulamentul nr. 1308/2013, rezultă din considerentele (4) și (10) ale Regulamentului de punere în aplicare 2019/1323 că acesta urmărește adoptarea unor măsuri excepționale de sprijinire a pieței pentru sectorul ouălor și cel al cărnii de pasăre în Italia. Astfel, acesta prevede printre altele o compensare a pierderilor de venituri suferite de operatorii agricoli din cauza aplicării măsurilor veterinare și de sănătate animală necesare, adoptate de acest stat membru, pentru a limita și a preveni răspândirea gripei de subtipul H 5.
30
Din această perspectivă, articolul 3 alineatul (1) litera (b) din Regulamentul de punere în aplicare 2019/1323 prevede printre altele că cheltuielile sunt destinate compensării pierderilor de producție legate de ajustarea perioadei de creștere din cauza interdicției de transfer în zonele reglementate. Rezultă că măsurile excepționale prevăzute de Regulamentul nr. 1308/2013 sunt precizate în Regulamentul de punere în aplicare 2019/1323, luând o formă specifică ce constă în compensarea pierderilor legate de adoptarea unor măsuri sanitare și veterinare pentru combaterea răspândirii bolii la animale prin susținerea operatorilor agricoli a căror exploatație era afectată în mod direct de aceste măsuri.
31
Din considerațiile care precedă reiese că, prin adoptarea Regulamentului de punere în aplicare 2019/1323, legiuitorul Uniunii intenționa să prevadă posibilitatea operatorilor agricoli de a beneficia de măsuri de susținere a pieței afectate pentru a compensa pierderile de venituri pe care aceștia din urmă le‑au suferit din cauza aplicării acestor măsuri veterinare și de sănătate animală și să îi stimuleze astfel să pună în aplicare în mod corespunzător măsurile menționate.
32
Astfel, din obiectivele Regulamentului nr. 1308/2013 și ale Regulamentului de punere în aplicare 2019/1323 rezultă că singurul element relevant care trebuie verificat, pentru a stabili eligibilitatea unui solicitant al măsurilor de sprijin prevăzute de acest din urmă regulament, este acela dacă solicitantul era în activitate pe piața afectată la momentul pierderii suferite, independent de aspectul dacă solicitantul respectiv mai era în activitate la data depunerii cererii de sprijin.
33
Prin urmare, o condiție de eligibilitate a operatorilor agricoli pentru acordarea măsurilor de sprijin precum cea în discuție în litigiul principal, care constă în a fi agricultor în activitate pe piața în cauză la data depunerii cererii de sprijin, este de natură să compromită eficacitatea despăgubirii pierderilor suferite, prevăzută de dreptul Uniunii, și, prin urmare, obiectivul urmărit de Regulamentul nr. 1308/2013 și de Regulamentul de punere în aplicare 2019/1323. Astfel, o asemenea condiție de eligibilitate conduce la excluderea operatorilor agricoli care erau activi pe piață la momentul aplicării măsurilor veterinare și de sănătate animală, dar nu și la data depunerii cererii de sprijin de la accesul la compensarea pierderilor pe care le‑au suferit din cauza adoptării măsurilor de combatere a epidemiei de gripă aviară.
34
În plus, astfel cum arată în esență Comisia în observațiile sale, între momentul survenirii epidemiei de gripă aviară în Italia în cursul anilor 2017 și 2018 și adoptarea Regulamentului de punere în aplicare 2019/1323 și apoi adoptarea Decretului ministerial nr. 383/2020 privind normele de aplicare a acestui regulament de punere în aplicare în Italia s‑a scurs un termen semnificativ, ale cărui consecințe nu ar trebui să afecteze operatorii agricoli vizați. Ar trebui să li se garanteze operatorilor agricoli care au făcut efectiv obiectul măsurilor veterinare și de sănătate animală că, în cazul unor pierderi legate de punerea în aplicare a unor astfel de măsuri, ar putea beneficia de ajutoarele prevăzute de Regulamentul nr. 1308/2013 și de Regulamentul de punere în aplicare 2019/1323, al căror obiectiv este compensarea acestor pierderi.
35
Având în vedere motivele care precedă și fără a fi necesară pronunțarea cu privire la conformitatea reglementării italiene cu principiile generale de drept, este necesar să se răspundă la întrebarea adresată că articolul 220 din Regulamentul nr. 1308/2013 coroborat cu Regulamentul de punere în aplicare 2019/1323 trebuie interpretat în sensul că se opune unei reglementări naționale interpretate și aplicate astfel încât să limiteze accesul la măsurile de sprijin prevăzute de acest al doilea regulament numai la operatorii agricoli aflați încă în activitate în sectorul avicol la data depunerii cererii de sprijin.
Cu privire la cheltuielile de judecată
36
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a treia) declară:
Articolul 220 din Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului coroborat cu Regulamentul de punere în aplicare (UE) 2019/1323 al Comisiei din 2 august 2019 privind măsurile excepționale de sprijinire a pieței pentru sectorul ouălor și al cărnii de pasăre în Italia
trebuie interpretat în sensul că
se opune unei reglementări naționale interpretate și aplicate astfel încât să limiteze accesul la măsurile de sprijin prevăzute de acest al doilea regulament numai la operatorii agricoli aflați încă în activitate în sectorul avicol la data depunerii cererii de sprijin.
Semnături
(
*1
)	Limba de procedură: italiana.